b"\n_START_ARTICLE_\nSamaritans\n_START_SECTION_\nLiteratura samaritana\n_START_PARAGRAPH_\nLa literatura samaritana \xc3\xa9s la literatura conreada pels samaritans en les diverses lleng\xc3\xbces que han emprat al llarg dels segles. L'hebreu fou la llengua del fam\xc3\xb3s Pentateuc samarit\xc3\xa0, obra dels segles XI-XIV, per\xc3\xb2 que ells consideren del temps de la conquesta de Canaan (segle\xc2\xa0xiii aC) i que serveix de llengua lit\xc3\xbargica. Tingu\xc3\xa9 una revifalla liter\xc3\xa0ria al segle\xc2\xa0xiv (Yaaqov ben Ismael, Pin\xe1\xb8\xa5as ben Yosef, Eleazar i Abi\xc5\xa1a) i una altra al segle\xc2\xa0xix._NEWLINE_En arameu samarit\xc3\xa0 foren escrits el Targum samarit\xc3\xa0 del segle\xc2\xa0iv i la majoria de composicions exeg\xc3\xa8tiques i lit\xc3\xbargiques, com el Memar Mal\xe1\xb8\xb3hah i el Defter, llibre principal de la lit\xc3\xbargia samaritana, moltes de les oracions del qual s\xc3\xb3n obra d'Amram Dara (segle\xc2\xa0iv). Tamb\xc3\xa9 hi foren escrites algunes obres hist\xc3\xb2riques. Durant el per\xc3\xadode hel\xc2\xb7lenico-rom\xc3\xa0 (segles IV aC-IV dC) fou emprat el grec, b\xc3\xa9 que n'han pervingut nom\xc3\xa9s uns pocs fragments literaris d'Alexandre Polihistor. Una probable traducci\xc3\xb3 grega del Pentateuc Samarit\xc3\xa0 (Samareitikon) figurava en les Hexapla d'Or\xc3\xadgenes. Finalment, d'en\xc3\xa7\xc3\xa0 del domini musulm\xc3\xa0, la majoria d'obres samaritanes de car\xc3\xa0cter hist\xc3\xb2ric, jur\xc3\xaddic, exeg\xc3\xa8tic i gramatical foren escrites en \xc3\xa0rab. Es destaca l'obra d'Ab\xc5\xab-l-Fat\xe1\xb8\xa5 ibn Ab\xc5\xab-l-\xe1\xb8\xa4asan (segle XIV), que compil\xc3\xa0 els Annals del gran sacerdot Pin\xe1\xb8\xa5as ben Yosef. S'inspira en l'obra de Ya'acob ben Ismael et-Tolide i en l'anomenat Llibre de Josu\xc3\xa8. Liter\xc3\xa0riament i filos\xc3\xb2ficament, les millors obres s\xc3\xb3n Sair al-Qalb ('Cam\xc3\xad del cor'), d'Ibrahim al-Kab\xc4\x81s\xc4\xab (1532), i el Naixement de Mois\xc3\xa8s, d'Isma'\xc4\xabl al-Rumy\xe1\xb8\xa5 (1537). Tamb\xc3\xa9 hi ha les versions \xc3\xa0rabs del Pentateuc de Sa'adiya Gaon (mort el 942), en car\xc3\xa0cters samaritans, i, sobretot, la d'Ab\xc5\xab Sa'\xc4\xabd (segle\xc2\xa0xiii), autor tamb\xc3\xa9 d'un breu tractat en \xc3\xa0rab sobre la pronunciaci\xc3\xb3 samaritana de l'hebreu."